বিজ্ঞানীরা অবশ্য কৃত্রিম 'ফোটো সিন্থেসিস'-এর গবেষণা চালিয়ে যাচ্ছেন। এর অর্থ, কোনও রাসায়নিক পদার্থের ওপর সূর্যের আলো ফেলে গাছের মতো সরাসরি শক্তি তৈরি করা আর তার সঙ্গে কার্বন ডাই-অক্সাইড থেকে অক্সিজেন মুক্ত করে বায়ুমণ্ডল কিছুটা নির্মল করা। এই পদ্ধতিতে গাছের ক্লোরোফিলের বদলে অনুঘটক বা 'ক্যাটালিস্ট' হিসেবে ব্যবহার করা হয় কোনও রাসায়নিক পদার্থ। এই পদার্থের উপস্থিতিতে সৌরশক্তির সাহায্যে বাতাসের জলীয় বাস্পের হাইড্রোজেন ও কার্বন ডাই-অক্সাইডের কার্বন নিয়ে গ্লুকোজের বদলে তৈরি করা হয় কার্বন ও হাইড্রোজেনের কোনও জৈব যৌগ 'হাইড্রোকার্বন', যেমন মিথেন। সেটা পরে জ্বালানি হিসেবে ব্যবহার করা যাবে। আর জল ও কার্বন ডাই-অক্সাইডের অক্সিজেন বাতাসে মিশে যাবে।